صدر روحاني: د ریاض غونډه هسې تماشه وه
حسن روحاني وسلو د خریدارۍ لپاره د امریکې او د سعودي عرب په لوظنامه ټکونه وکړل. "یو نړي وال طاقت د خپل ولس پیسې ورکولو دلارې تاسو د ترهگرۍ (مسله) نشۍ حل کولی،" ایراني صدر وویل
د ایران صدر حسن روحاني په سعودي عرب کې د امریکې صدر ډانلډ ټرمپ او د اسلامي هیوادونو د سر مشرانو غونډه یوه تماشه بولي او ویلي يي دي د امریکې او د ایران تعلقات لکه د کږې لارې په ډول دي. حسن روحاني چې د جمعې په ورځ په انتخابانو کې صدارت د دویمې دورې دپاره منتخب شوی دی وویل ""په سعودي عرب کې غونډه هسې یوه تماشه وه چې هیڅ عملي یا سیاسي اهمیت نه لري." ایراني صدر د صدر ټرمپ د سعودي عرب د دورې غندنه هم وکړه او وې ویل ډانلډ ټرمپ داسې هیواد د خپلې دورې دپاره منتخب کړو چې په هیڅ کله يي هم انتخابات نه دي کړي. هغه وویل چې د ایران په ورستي ووټونو کې د ۴٠ میلین نه زیاتو خلکو برخه واخیسته. د ایسوسي ایټډ پریس خبري ادارې د یو تپوس په ځواب کې حسن روحاني وویل "امریکایان زمونږ د مذهب علم نه لري او هم دغه اصلي مسله ده." حسن روحاني وویل په منځني خیتځ کې د ایران د مرستې بغیر ثبات نشي ترلاسه کیدی. د اتوار، یکشنبې، په ورځ په ریاض کې د اسلامي او عرب هیوادونو د سر مشرانو غونډې نه خپله وینا کې صدر ټرمپ وویل ایران د "ترهگرۍ په اور" تیل شیندي او په سیمه کې د وسله والو ډلو ملاتړ کوي. د ریاض غونډې ته وینا کې د سعودي باچا شاه سلمان هم په ایران ترهگرۍ د لمن وهلو الزام ولگولو. سعودي عرب ته د صدر ټرمپ د دورې په مهال سعودي عرب امریکې نه د وسله اخیستلو دپاره د اربونو ډالرو معاهده لاس لیک کړه. حسن روحاني د امریکې او د سعودي عرب په معاهده ټکونه وکړل. "یو نړي وال طاقت د خپل ولس پیسې ورکولو دلارې تاسو د ترهگرۍ (مسله) نشۍ حل کوی،" ایراني صدر وویل. حسن روحاني د ایران د بیلسټک مزایل پروگرام دفاع وکړه او وې ویل هیواد به يي د مزایلو ازموینې نه ودروي. ډانلډ ټرمپ سعودي عرب د دروې نه ورسته د گل، دوشنبې، په ورځ اسرایل ته رسیدلی دی. اسرائیلي وزیراعظم بینجمن نیټن یاهو سره د رسمي خبرو اترو وړانډې ډانلډ ټرمپ ایران او د نړي والو قوتونو ترمنځ ایران د ایټمي پروگرام په سر د شوي معاهدې مخالفت تکرار کړو. هغه وویل معاهدې د ایران مخه نیولو پرځای تهران نور زړه ورکړی دی.